ธปท.แง้มเปิดเสรีแบงก์อาเซียน
ธปท.ถกธนาคารกลางอาเซียน เปิดเสรีธนาคาร ตั้งเป้าปี 2560 ได้ 2-3 ประเทศ
30 พ.ย. 2558

ธปท.ถกธนาคารกลางอาเซียน เปิดเสรีธนาคาร ตั้งเป้าปี 2560 ได้ 2-3 ประเทศ
นายดอน นาครทรรพ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย (ธปท.) เปิดเผยว่า ในปี 2559 ธปท.จะเริ่มเจรจาแบบทวิภาคีกับประเทศสมาชิกอาเซียน ในการเปิดเสรีภาคธนาคารผ่านกำหนดมาตรฐานธนาคารพาณิชย์ในอาเซียน (Qualified ASEAN Banks : QABs) โดยคาดว่าภายในปี 2560 จะสามารถเจรจากับธนาคารกลางของประเทศอาเซียนได้ประมาณ 2-3 ประเทศ
ทั้งนี้ แนวทางการเจรจาทวิภาคีจะเป็นการกำหนดระเบียบการทำธุรกิจธนาคารให้เป็นมาตรฐานเดียวกัน เมื่อสถาบันการเงินของคู่เจรจาขยายเข้าไปเปิดทำการอีกประเทศหนึ่ง ซึ่งยอมรับว่าเป็นภารกิจที่ยาก เนื่องจากต้องให้ทั้งสองฝ่ายได้ประโยชน์ร่วมกัน โดยฝ่ายใดฝ่ายหนึ่งไม่เสียเปรียบ และสร้างบรรยากาศการแข่งขัน เพื่อเป็นประโยชน์แก่ประชาชนมากที่สุด ซึ่งไทยเป็นตลาดใหญ่ที่ธนาคารในอาเซียนต้องการเข้ามาทำธุรกิจ
อย่างไรก็ตาม เมื่อพิจารณาความสามารถในการแข่งขันด้านการเงิน จากการสำรวจของเวิลด์ อีโคโนมิก ฟอรั่ม ประเทศไทยอยู่ในอันดับที่ 34 ของโลก และอันดับ 3 ในอาเซียน รองจากสิงคโปร์และมาเลเซีย ถือว่าน่าพอใจ แต่สามารถพัฒนาให้ดีขึ้นได้ โดยเฉพาะใน 4 ด้าน คือ ต้นทุนการเงินที่แข่งขันได้มากขึ้น การส่งเสริมการเข้าถึงทางการเงินโดยเฉพาะธุรกิจเอสเอ็มอี การพัฒนาช่องทางระดมทุนใหม่ๆ เช่น เวนเจอร์ แคปิตอล และกฎหมายการเงิน
นอกจากการเปิดเสรีในภูมิภาคแล้ว ธปท.อยู่ระหว่างเร่งศึกษาและเตรียมความพร้อมรับการเปลี่ยนแปลงโดยเฉพาะการกำกับดูแลธุรกิจการเงินที่ไม่ใช่ธนาคาร (นันแบงก์) โดยจะมีการออก พ.ร.บ.การชำระเงิน ที่อยู่ระหว่างการพิจารณาจากรัฐบาล ซึ่งมีความจำเป็นมาก เพราะกฎหมายปัจจุบันครอบคลุมเพียงสถาบันการเงินที่เปิดรับฝากเงินของประชาชน คือ ธนาคารพาณิชย์และธนาคารรัฐ ส่วนกฎหมายที่ใช้กำกับดูแลกลุ่มนันแบงก์และค่ายมือถือ (เทลโก้) และเคาน์เตอร์เซอร์วิสยังเป็นประกาศคณะปฏิวัติ ฉบับที่ 58 (ปว.58)